આ સ્પર્ધામાં ખેલાડીઓની પસંદગી કરી જિલ્લાની ટીમ બનાવવાની હોય સ્પર્ધા દરમિયાન મેદાનમાં હાજર કેમ્પના ખેલાડીઓનું ડાયરેક્ટ સિલેકશન કરવામાં આવ્યું હતું. દરમિયાન 16 સપ્ટેમ્બરના સુરત શહેરમાં રમાનાર શાળાકીય અન્ડર-19ની રાજ્યકક્ષાની હોકી સ્પર્ધામાં અચાનક શહેરની રાજકુમાર કોલેજની ટીમ રાજકોટ જિલ્લાનું પ્રતિનિધિત્વ કરવા જવાની હોવાનું પ્રકાશમાં આવતા સિલેકશન ટ્રાયલમાં હાજર રહેલા હોકી ખેલાડીઓમાં કચવાટ શરૂ થતા વિવાદ સર્જાયો હતો. જેને પગલે ખેલાડીઓના વાલીમાં પણ રોષની લાગણી ફેલાઇ છે. આખું વર્ષ પ્રેક્ટિસ કર્યા બાદ ડાયરેક્ટ સિલેકશનમાં આવેલા ખેલાડીઓ અગાઉ રાજ્યની ટીમનું પ્રતિનિધિત્વ કરી ચૂક્યાં હોય આ વર્ષે તેમનું બગડ્યું તેના માટે જવાબદાર કોણ તે મુદ્દે ચર્ચા શરૂ થઇ છે. ટૂર્નામેન્ટમાં ભાગ લીધા વગર રાજ્યકક્ષાએ ભાગ લેવા જનાર રાજકુમાર કોલેજને કયા કારણોસર ડાયરેક્ટ મોકલવામાં આવી તે તપાસનો વિષય બન્યો છે.